Anton Zeilinger
Anton Zeilinger er en østrigsk fysiker, der i 2022 fik nobelprisen i fysik sammen med amerikaneren John F. Clauser og franskmanden Alain Aspect for deres eksperimenter med entanglement (sammenfiltring) og tests af Bells ulighed, samt for deres pionerarbejde inden for kvanteinformation.
Zeilinger begyndte sine studier ved Wiens Universitet i 1963, hvor han færdiggjorde sin ph.d. i 1971. Hans tidligste arbejder omhandlede interferometri med neutroner. Han har blandt andet udført dobbeltspalteeksperimentet med neutroner, der viser disse partiklers bølgeegenskaber. I 1999 kunne han ligeledes demonstrere interferens med makromolekyler såsom fullerener. Han er i dag professor emiritus ved Wiens Universitet og ved Det Østrigske Videnskabernes Akademis Institut for Kvanteoptik og Kvanteinformation i Wien.
I 1976 hørte Zeilinger for første gang om entanglement, der skulle blive hans andet speciale. Sammen med sit forskerhold forbedrede Zeilinger i 1998 Aspects eksperiment foretaget i 1981-1982. Det gjorde han ved at bruge tilfældige tidsvarierende polarisatorer samt detektorer der var adskilt med 400 meter under Donaufloden. Denne afstand har Zeilingers gruppe siden øget til 144 km, nemlig mellem to de canariske øer La Palma og Tenerife.
I 1998 kunne Zeilinger også entangle fotoner, der ikke tidligere havde vekselvirket, og han har demonstreret såkaldt teleportation af kvantetilstande. Omkring årtusindskiftet formåede han også at lave eksperimenter med entanglement med flere end to partikler.